ખટારો – આ ‘ખટારો’ શબ્દ બોલતી વખતે ‘સરસ્વતીચંદ્ર’નો પેલો જમાલ યાદ આવી જાય છે. ગોવર્ધનરામે જમાલ માટે આ વાક્ય વાપર્યું છેઃ ‘સારા અને નરસાની લડાઈમાં નરસાને કંઈ જ ગુમાવવાનું નથી…’ ખટારાનુંય આવું છે. તેની સથે અથડાનાર વાહને જ સહન કરવાનું હોય છે, ખટારાએ નહીં. દાદાઓ ગળે રૂમાલ બાંધે છે, એ રીતે ખટારાઓ સૂત્રો ટીંગાડે છે. આમાંનાં કેટલાંક ધમકીરૂપ હોય છે. એક ખટારા પાછળ બોર્ડ હતુઃ ‘હમ સે જો ટકરાયેગા, મિટ્ટી મેં મિલ જાયેગા…’ બાકી ‘ફિર મિલેંગે’ વાક્ય તો દર ત્રણમાંના બે ખટારાઓ પર લખાયેલા જોવામાં આવે છે. આ વાંચતી વખતે, ‘બચ્ચુ, આ વખતે તો બચી ગયો છે, પણ ફરી વાર મારી આડે ન ઊતરતો…’ જેવી ગર્ભિત ચેતવણી વાંચતા હોઈએ એમ લાગે છે.